PDG พุ่ง 7% คาดกำไร Q1/60 โตแกร่ง หลังมีคำสั่งซื้อขวดน้ำดื่มเพิ่ม
PDG พุ่งเกือบ 7% นิวไฮในรอบ 1 ปี 10 เดือน หลังมีคำสั่งซื้อขวดน้ำดื่มเพิ่มขึ้นเพื่อรองรับฤดูร้อน ล่าสุด ณ เวลา 10.38 น. ราคาอยู่ที่ 4.76 บาท บวก 0.30 บาท หรือ 6.73% สูงสุดที่ 4.90 บาท ต่ำสุดที่ 4.48 บาท มูลค่าซื้อขายที่ 64.05 ล้านบาท โบรกฯ แนะ “ซื้อ” ชูเป้า 5.50 บาท
3 เม.ย. 2560

ผู้สื่อข่าวรายงานว่า ราคาหุ้นบริษัท พรอดดิจิ จำกัด (มหาชน) หรือ PDG ณ เวลา 10.38 น. ราคาอยู่ที่ 4.76 บาท บวก 0.30 บาท หรือ 6.73% สูงสุดที่ 4.90 บาท ต่ำสุดที่ 4.48 บาท มูลค่าซื้อขายที่ 64.05 ล้านบาท

ด้าน บล.ฟินันเซีย ไซรัส แนะนำ “ซื้อ” PDG ราคาเป้าหมาย 5.50 บาท/หุ้น โดยปรับราคาเป้าหมายปี 2560 ขึ้นเป็น 5.50 บาท (อิง PE Multiplier  15 เท่า) จากเดิม 5.30 บาท จากการปรับคาดการณ์อัตรากำไรขั้นต้นปี 2560-2561 ขึ้นเป็น 24.0% จาก 23.0-23.5% ตามการเพิ่มขึ้นของลูกค้ากลุ่มน้ำดื่มและน้ำผลไม้ ที่หนุนให้กำลังการผลิตเพิ่มขึ้นเป็น 72-75% จาก 65% ในปี 2560
รวมไปถึงการควบคุมต้นทุน ลดค่าใช้จ่ายที่ไม่จำเป็น ซึ่งสามารถหักล้างกับต้นทุนวัตถุดิบ PET ที่คาดว่าเพิ่มขึ้น 10-15% จากปีก่อน ในปีนี้ได้ ส่วนกำไรสุทธิไตรมาส 1/60  คาดโตต่อเนื่องอีก 13% จากปีก่อน จากการได้ลูกค้ารายใหม่ในกลุ่มน้ำผลไม้ และคำสั่งผลิตกลุ่มน้ำดื่มที่เพิ่มขึ้นเพื่อรองรับฤดูร้อน ราคาปัจจุบันซื้อขายบน PE2017 เพียง 11.6 เท่า ต่ำกว่าค่าเฉลี่ยตั้งแต่เข้าตลาดที่ 15 เท่า และให้ผลตอบแทนจากเงินปันผลสูงถึง 6% ต่อปี โดยไม่มีหนี้ที่ต้องจ่ายดอกเบี้ย